

**R E P U B L I K A E S H Q I P Ë R I S Ë
KËSHILLI BASHKIAK**

**V E N D I M**

Nr.141, datë 19.11.2021

**“PËR**

**MIRATIMIN E LISTËS SË DISA PREJ PËRFITUESVE TË NJËSIVE ADMINISTRATIVE VAQARR DHE ZALL-HERR QË KANË APLIKUAR PËR TË PËRFITUAR NGA PROGRAMI I ZHVILLIMIT TË OBJEKTEVE TË REJA”**

Në mbështetje të nenit 113, pika 2, të Kushtetutës, nenit 8, pika 2, nenit 9, pika 1, nënpika 1.1, shkronjat “a” dhe “b”, nenit 24, pika 2, nenit 55, pikat 2 dhe 6, të ligjit nr. 139/2015, “Për vetëqeverisjen vendore”, të ndryshuar, ligjit nr. 44/2015, “Kodi i Procedurave Administrative i Republikës së Shqipërisë”, aktit normativ nr. 9, datë 16.12.2019, “Për përballimin e pasojave të fatkeqësisë natyrore”, miratuar me ligjin nr. 97/2019, vendimit nr. 904, datë 24.12.2019, të Këshillit të Ministrave “Për përcaktimin e rregullave, të kategorive prioritare, masës së përfitimit, autoriteteve përgjegjëse dhe proçedurave për vlerësimin dhe përzgjedhjen e përfituesve nga disa programe të procesit të rindërtimit”, të ndryshuar, vendimit nr. 85, datë 31.1.2020, “Për shpalljen e zonës së re për zhvillim në Njësinë Administrative Vaqarr, Bashkia Tiranë, dhe caktimin e Bashkisë Tiranë si njësi zbatuese”, vendimit nr. 86, datë 31.1.2020, “Për shpalljen e zonës së re për zhvillim në Njësinë Administrative Zall-Herr, Bashkia Tiranë, dhe caktimin e Bashkisë Tiranë si njësi zbatuese”, vendimit nr. 172, datë 21.12.2020, të Këshillit Bashkiak “Për miratimin e programit buxhetor afatmesëm 2021-2023 dhe detajimin e buxhetit të Bashkisë së Tiranës për vitin 2021”, të ndryshuar, urdhrit nr. 11408/1, datë 25.03.2020, të kryetarit të Bashkisë “Për ngritjen e komisionit të posaçëm për vlerësimin dhe përzgjedhjen e subjekteve përfituese nga programi i grantit të rindërtimit”, të ndryshuar, si dhe në vijim të Raportit të Komisionit të Posaçëm me nr. 45136, datë 12.11.2021 me propozimin e kryetarit të Bashkisë, Këshilli Bashkiak,

**V E N D O S I :**

1. Miratimin e raportit të komisionit të posaçëm për subjektet përfituese nga programet e rindërtimit, banesat e të cilave janë dëmtuar nga fatkeqësia natyrore, tërmeti i datës 26 nëntor 2019.
2. Miratimin e listave të disa prej subjekteve përfitues të Njësive Administrative Vaqarr dhe Zall-Herr, sipas Anekseve nr. 1 dhe nr. 2, që kanë aplikuar për të përfituar nga programi i zhvillimit të objekteve të reja.

**3.** Drejtoria e Përgjithshme e Shërbimeve Sociale njofton menjëherë Njësitë Administrative Vaqarr dhe Zall-Herr për nënshkrimin e marrëveshjes paraprake për kalimin e së drejtës së pronësisë, për përfituesit e parashikuar në pikën 2, të këtij vendimi.

**4.** Bashkia Tiranë ngarkohet të korrigjojë gabimet në rast se evidentohen në listat e përfituesve të përcaktuar në këtë vendim, si dhe në aktet e tjera të këshillit Bashkiak që kanë për objekt shpalljen e listave fituese nga programet e rindërtimit. Korrigjimet i paraqiten këshillit Bashkiak për miratim.

**5.** Efektet financiare që rrjedhin nga zbatimi i këtij vendimi do të përballohen nga fondet e rindërtimit të transferuara nga Këshilli i Ministrave në buxhetin e Bashkisë Tiranë.

**6.** Ngarkohen kryetari i Bashkisë, Drejtoria e Përgjithshme e Objekteve në Bashkëpronësi, Administrimit të Njësive Administrative dhe Emergjencave Civile, Drejtoria e Përgjithshme e Punëve Publike, Drejtoria e Përgjithshme e Shërbimeve Sociale, Drejtoria e Përgjithshme Juridike e Aseteve dhe Licencimit, Drejtoria e Përgjithshme e Planifikimit dhe Zhvillimit të Territorit, Drejtoria e Përgjithshme e Menaxhimit Financiar, Njësia Administrative Vaqarr dhe Njësia Administrative Zall-Herr për zbatimin e këtij vendimi.

Ky vendim hyn në fuqi sipas përcaktimeve të pikës 6, të nenit 55, të ligjit nr. 139/2015, “Për vetëqeverisjen vendore”, të ndryshuar.

**K R Y E T A R**

**ROMINA KUKO**